Борис Пастернак
След дъжда

Превод от руски: Кирил Кадийски, —

chitanka.info

Отвън — зад стъклата — гъмжи от листа

и не е небето прибрано от локвите.

Но край! А какво бе по тия места.

Сега е друг разговор вече. И толкова.

Отпърво внезапно бе — яростно, с яд

нахлу и дърветата бяха подгонени,

из двора изтъпкан: от сприя — под град

и пак — от сайванта насам, към балкона ни.

С дробове разтворени пий свежестта.

Това, че тополата с пукнати жили е —

градинският въздух, сифонно свистящ,

газиран е с нейните сетни усилия.

Стъклата балконски — бедра и плещи

на голи плувкини — от хлад изпотени са.

Премръзнала ягодка скрежно блести.

И с лед посолени са всички растения.

И ето че лъч в паяжина искри

и ляга в копривата, ала до време е

и скоро от въглена, в храстите скрит,

ще пламне дъгата и ще се възземе.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.